*Projekts*

2016.gada \_\_\_.\_\_\_\_\_ Noteikumi Nr.\_\_\_

Rīgā (prot. Nr.\_\_\_ \_\_\_.§)

**Akselerācijas fondu saimnieciskās darbības veicēju izveides, attīstības un konkurētspējas veicināšanai noteikumi**

*Izdoti saskaņā ar Eiropas Savienības struktūrfondu un Kohēzijas fonda 2014.-2020.gada plānošanas perioda vadības likuma 20.panta 14.punktu un Attīstības finanšu institūcijas likuma 12.panta ceturto daļu*

**I. Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas “Izaugsme un nodarbinātība” 3.1.2. specifiskā atbalsta mērķa “Palielināt straujas izaugsmes komersantu skaitu” 3.1.2.2. pasākumu “Tehnoloģiju akselerators” (turpmāk – pasākums);

1.2. pasākuma mērķi;

1.3. pasākumam pieejamo finansējumu;

1.4. prasības finanšu starpniekiem;

1.5. atbalstāmās darbības.

2. Pasākuma mērķis ir sekmēt saimnieciskās darbības veicēju attīstību un konkurētspēju, sniedzot akselerācijas pakalpojumus un finansējumu uzņēmējdarbības projektiem, kas paredz tehnoloģiskos vai rūpnieciskos neizdošanās riskus.

3. Akselerācijas fondu (turpmāk – fondu) ietvaros pasākuma gala labuma guvēji ir komersanti un lauksaimniecības pakalpojumu kooperatīvās sabiedrības (turpmāk – saimnieciskās darbības veicēji).

4. Pieejamais Eiropas Reģionālās attīstības fonda finansējums pasākuma īstenošanai ir 15 000 000 *euro*.

5. Atbalstu fondu ietvaros saimnieciskās darbības veicējiem sniedz finanšu starpnieki, kurus atbilstoši normatīvajiem aktiem publisko iepirkumu jomā izvēlas akciju sabiedrība “Attīstības finanšu institūcija Altum” (turpmāk – sabiedrība Altum).

**II. Prasības finanšu starpniekiem**

6. Finanšu starpnieki uz šo noteikumu 9.punktā minēto komandītsabiedrību līgumu slēgšanas brīdi ir komercsabiedrības, kas atbilst sīkā (mikro), mazā vai vidējā saimnieciskās darbības subjekta statusam saskaņā ar Komisijas 2014.gada 17.jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (vispārējā grupu atbrīvojuma regula) (turpmāk – Komisijas regula Nr. 651/2014) (Eiropas Savienības Oficiālais Vēstnesis, 2014.gada 26.jūnijs, L 187) 1.pielikumu, vai lielās komercsabiedrības saskaņā ar Komisijas regulas Nr.651/2014 2.panta 24.punktu.

7. Finanšu starpnieki tiek izvēlēti saskaņā ar Komisijas 2014.gada 3.marta Deleģētās Regulas (ES) Nr.480/2014, ar kuru papildina Eiropas Parlamenta un Padomes Regulu (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu (Eiropas Savienības Oficiālais Vēstnesis, 2014.gada 13.maijs, L 138) 7.pantu.

8. Sabiedrība Altum noraida finanšu starpnieka piedāvājumu, ja atlases brīdī uz to ir attiecināms jebkurš no šādiem nosacījumiem:

8.1. saskaņā ar Valsts ieņēmumu dienesta administrēto nodokļu (nodevu) parādnieku datubāzē pieejamo informāciju tam ir nodokļu vai nodevu parādi, tai skaitā valsts sociālās apdrošināšanas obligāto iemaksu parādi, kas kopsummā pārsniedz 150 *euro*;

8.2. tam ar tiesas spriedumu ir pasludināts maksātnespējas process, tiek īstenots tiesiskās aizsardzības process, ar tiesas lēmumu tiek īstenots ārpustiesas tiesiskās aizsardzības process, ir uzsākta bankrota procedūra, piemērota sanācija vai mierizlīgums, tā saimnieciskā darbība ir izbeigta, vai tas atbilst normatīvajos aktos noteiktajiem kritērijiem, lai tam pēc kreditoru pieprasījuma pieprasītu maksātnespējas procedūru;

8.3. ja tas ir kapitālsabiedrība, tad uzkrāto zaudējumu dēļ tam ir zaudēta vairāk nekā puse no tā parakstītā kapitāla. Tā tas ir gadījumā, ja, uzkrātos zaudējumus atskaitot no rezervēm un visām pārējām pozīcijām, kuras vispārpieņemts uzskatīt par daļu no komersanta pašu kapitāla, rodas negatīvs rezultāts, kas pārsniedz pusi no tā parakstītā kapitāla. Minētais nosacījums nav piemērojams, ja finanšu starpnieks ir sīkais, mazais vai vidējais komersants šo noteikumu izpratnē un pastāv mazāk nekā trīs gadus;

8.4. ja vismaz kādam no dalībniekiem ir neierobežota atbildība par tā parādsaistībām, tad uzkrāto zaudējumu dēļ tam ir zaudēta vairāk nekā puse no grāmatvedības uzskaitē uzrādītā kapitāla;

8.5. saskaņā ar pēdējo divu noslēgto finanšu gadu pārskatiem parādsaistību un pašu kapitāla bilances vērtību attiecība ir pārsniegusi 7,5 un procentu seguma attiecība, kas rēķināta pēc EBITDA (peļņa pirms procentiem, nodokļiem un amortizācijas), ir bijusi mazāka par 1,0. Minētais nosacījums ir piemērojams, ja finanšu starpnieks ir lielais komersants šo noteikumu izpratnē;

8.6. tas ir saņēmis glābšanas atbalstu un nav atmaksājis aizdevumu, atsaucis garantiju vai ir saņēmis pārstrukturēšanas atbalstu un uz to joprojām attiecas pārstrukturēšanas plāns.

9. Sabiedrība Altum un finanšu starpnieki slēdz komandītsabiedrības līgumus saskaņā ar Eiropas Parlamenta un Padomes 2013.gada 17.decembra Regulas (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr.1083/2006 (turpmāk – Komisijas regula Nr.1303/2013) (Eiropas Savienības Oficiālais Vēstnesis, 2013.gada 20.decembris, Nr. L 347) 4.pielikuma 1.punktā ietvertajiem finansēšanas nolīgumu nosacījumiem.

10. Finanšu starpnieki dibina fondus kā jaunas komandītsabiedrības atbilstoši normatīvajiem aktiem komercdarbības jomā.

11.  Pasākumam pieejamais finansējums tiek ieguldīts komandītsabiedrību pašu kapitālā un izmantots:

11.1. pirms–sēklas un sēklas ieguldījumu saimnieciskās darbības veicējos finansēšanai;

11.2. finanšu starpnieku vadības maksu, kuru apmērs tiek noteikts publiskās iepirkumu procedūras ietvaros, finansēšanai;

11.3. finanšu starpnieka vadības maksai piemēro 2% samazinājumu, ja 2023.gada 31.decembrī izpildās vismaz viens no šādiem nosacījumiem:

11.3.1. finanšu starpnieka pārvaldītā fonda finansējuma apguve ir mazāka par 80%;

11.3.2. fonda veikto pirms-sēklas ieguldījumu un sēklas ieguldījumu kopējie zaudējumi, tai skaitā vērtības samazinājums, pārsniedz 30%;

11.3.3. netiek nodrošināta palīdzība mentoru, nozares un tehnoloģiju ekspertu, pircēju, piegādātāju, partneru un investoru piesaistīšanā;

11.3.4. atbalstīto saimnieciskās darbības veicēju skaits viena finanšu starpnieka pārvaldītā fonda ietvarā ir mazāks par 24.

12. Finanšu starpnieki veic atsevišķu uzskaiti par šo noteikumu ietvaros veiktajiem pirms–sēklas ieguldījumiem un sēklas ieguldījumiem.

13. Finanšu starpnieki pārvalda fondus, pamatojoties uz komerciāliem principiem un ievērojot Komisijas regulas Nr.651/2014 21.panta 14.punkta a) un b) apakšpunktā un 15.punktā noteiktās prasības.

**III. Atbalsta saimnieciskās darbības veicējiem piešķiršanas nosacījumi**

14. Finanšu starpnieki atbalstu šo noteikumu ietvaros sniedz ekonomiski dzīvotspējīgiem saimnieciskās darbības veicējiem.

15. Finanšu starpnieki lēmumu par saimnieciskās darbības veicēju dalību akselerācijas programmā, pirms-sēklas un sēklas ieguldījumu piešķiršanu pieņem, pamatojoties uz saimnieciskās darbības veicēja uzņēmējdarbības projektu un tā dzīvotspējas izvērtējumu un ieguldījumu izejas stratēģiju, ievērojot Komisijas regulas Nr.651/2014 21.panta 14.punkta c) un d) apakšpunktā noteiktās prasības.

16. Fondi veic pirms-sēklas un sēklas ieguldījumus saimnieciskos darbības veicējos, nekļūstot par to saistīto uzņēmumu saskaņā ar Komisijas regulas Nr.651/2014 1.pielikuma 3.panta 3.punktu.

17. Fondi veic pirms-sēklas un sēklas ieguldījumus saimnieciskās darbības veicēju uzņēmējdarbības projektos saskaņā ar Komisijas regulas Nr.1303/2013 37.panta 5. un 10.punktu.

18. Fonds nesniedz atbalstu saimnieciskās darbības veicējiem, kuriem uz lēmuma pieņemšanas brīdi par atbalsta piešķiršanu:

18.1. ar tiesas spriedumu ir pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, vai to saimnieciskā darbība ir izbeigta, vai saimnieciskās darbības veicēji atbilst normatīvajos aktos noteiktajiem kritērijiem, lai tiem pēc kreditoru pieprasījuma pieprasītu maksātnespējas procedūru;

18.2. attiecas līdzekļu atgūšanas rīkojums saskaņā ar iepriekšēju Eiropas Komisijas lēmumu, ar ko atbalsts tiek atzīts par nelikumīgu un nesaderīgu ar kopējo tirgu;

18.3. saņemtā glābšanas atbalsta ietvaros nav atmaksāts aizdevums vai atsaukta garantija, vai saņemtā pārstrukturēšanas atbalsta ietvaros uz tiem joprojām attiecas pārstrukturēšanas plāns;

18.4. tā saimnieciskā darbība kādā tirgū ir vairāk nekā septiņi gadi kopš tā pirmās komerciālās pārdošanas darījuma atbilstoši Komisijas regulas Nr.651/2014 2.panta 75.punktā sniegtajai definīcijai un vienlaikus izpildās šo noteikumu 18.4.1.apakšpuntā vai 18.4.2.apakšpunktā minētais:

18.4.1. saimnieciskās darbības veicējs ir komercsabiedrība, un tam uzkrāto zaudējumu dēļ ir zaudēta vairāk nekā puse no tā parakstītā kapitāla. Tā tas ir gadījumā, ja, uzkrātos zaudējumus atskaitot no rezervēm (un visām pārējām pozīcijām, kuras ir vispārpieņemts uzskaitīt par daļu no saimnieciskās darbības veicēja pašu kapitāla, tai skaitā arī kapitāldaļu uzcenojumu), rodas negatīvs rezultāts, kas pārsniedz pusi no parakstītā kapitāla;

18.4.2. vismaz kādam no saimnieciskās darbības veicēja dalībniekiem ir neierobežota atbildība par saimnieciskā darbības veicēja parādsaistībām, un saimnieciskās darbības veicēja uzkrāto zaudējumu dēļ ir zaudēta vairāk nekā puse no tā grāmatvedības uzskaitē uzrādītā kapitāla.

19. Lēmumu par sēklas ieguldījumu piešķiršanu pieņemšanas termiņš ir 8 gadi kopš fonda izveidošanas brīža. Lēmumu par pirms-sēklas ieguldījumu piešķiršanu fondā pieņem līdz 2021.gada 30.jūnijam.

**IV. Neatbalstāmās nozares un darbības**

20. Atbalstu šo noteikumu ietvaros nesniedz šādām saimnieciskās darbības veicēju darbībām un nozarēm:

20.1. kas ir noteiktas Komisijas regulas Nr.651/2014 1.panta 2.punkta “c” un “d” apakšpunktā;

20.2. kas ir noteiktas Komisijas regulas Nr.651/2014 1.panta 3.punkta “c” un “d” apakšpunktā;

20.3. kas ir noteiktas Eiropas Parlamenta un Padomes 2013.gada 17.decembra Regulas (ES) Nr.1301/2013 par Eiropas Reģionālās attīstības fondu un īpašiem noteikumiem attiecībā uz mērķi “Investīcijas izaugsmei un nodarbinātībai” un ar ko atceļ Regulu (EK) Nr. 1080/2006 (turpmāk – Komisijas regula Nr.1301/2013) (Eiropas Savienības Oficiālais Vēstnesis, 2013. gada 20.decembris, Nr. L 347) 3.panta 3.punkta “a”, “b”, “c” un “e” apakšpunktā;

20.4. alkoholisko dzērienu tirdzniecībai (NACE 2.redakcijas grupā 46.53 “Dzērienu vairumtirdzniecība” iekļautā alkoholisko dzērienu vairumtirdzniecība un grupā 47.52 “Alkoholisko un citu dzērienu mazumtirdzniecība specializētajos veikalos” iekļautā alkoholisko dzērienu mazumtirdzniecība);

20.5. azartspēlēm un derībām (NACE 2.redakcijas 92.nodaļa “Azartspēles un derības”);

20.6. ieroču un munīcijas tirdzniecībai (NACE 2.redakcijas grupā 47.78 “Citur neklasificēta jaunu preču mazumtirdzniecība specializētajos veikalos” iekļautā ieroču un munīcijas mazumtirdzniecība);

20.7. darbībām ar nekustamo īpašumu (NACE 2.redakcijas L sadaļa “Operācijas ar nekustamo īpašumu”), tostarp apbūvētas un neapbūvētas zemes iegādei.

21. Saimnieciskās darbības veicējam ir jānodrošina darbības vai izmaksu nošķiršana saskaņā ar Komisijas regulas Nr.651/2014 1.panta 3.punktu gadījumā, ja saimnieciskās darbības veicējs vienlaikus darbojas šo noteikumu ietvaros atbalstāmajās un neatbalstāmajās nozarēs.

**V. Akselerācijas programmu pakalpojumi**

22. Šo noteikumu ietvaros akselerācijas programmas ir finanšu starpnieku organizētu pasākumu un darbību kopums, kura ietvaros saimnieciskās darbības veicēji saņem šo noteikumu 23.punktā minētos akselerācijas programmu pakalpojumus.

23. Akselerācijas programmu pakalpojumi ir tādi pasākumi un darbības, kas atbilst fondu darbības mērķim, tajā skaitā palīdzība mentoru, nozares un tehnoloģiju ekspertu, pircēju, piegādātāju, partneru un investoru piesaistīšanā.

**VI. Pirms-sēklas ieguldījumi**

24. Pirms-sēklas ieguldījumi tiek veikti, lai finansētu saimnieciskās darbības veicēja izveidi, tajā skaitā produkta un saimnieciskās darbības modeļa izstrādi, izpēti, novērtēšanu un apstiprināšanu.

25. Pirms sēklas ieguldījumi tiek sniegti kā darbības sākšanas atbalsts saskaņā ar Komisijas regulas Nr.651/2014 22.panta 3.punkta a) un c) apakšpunkta prasībām.

26. Atbalstu pirms-sēklas ieguldījumu veidā var saņemt saimnieciskās darbības veicēji, kas lēmuma pieņemšanas brīdī par atbalsta piešķiršanu atbilst šādām prasībām:

26.1. Komisijas regulas Nr.651/2014 1.pielikumā noteiktajai sīkā (mikro) un mazā saimnieciskā darbības veicēja definīcijai;

26.2. ir reģistrēti Uzņēmuma reģistra attiecīgajā reģistrā kā saimnieciskās darbības veicēji, un saimniecisko darbību, tajā skaitā ārpus Latvijas Republikas, ir uzsākuši ne vairāk kā pirms trim gadiem;

26.3. nav izveidoti, reorganizējot citus saimnieciskās darbības veicējus apvienošanās ceļā;

26.4. vēl nav veikuši peļņas sadalīšanu;

26.5. to akcijas nav kotētas.

27. Pirms-sēklas ieguldījumi tiek sniegti saimnieciskās darbības veicējiem, kas saņem šo noteikumu 23.punktā noteiktos akselerācijas programmu pakalpojumus.

28. Pirms-sēklas ieguldījums tiek veikts kā pašu kapitāla ieguldījums saskaņā ar Komisijas regulas Nr.651/2014 2.panta 74.punktu vai kvazikapitāla ieguldījums saskaņā ar Komisijas regulas Nr.651/2014 2.panta 66.punktu, vai kā aizdevums, kas tiek sniegts ar zemāku likmi nekā tirgus likme un nav ilgāks par desmit gadiem.

29. Finanšu starpnieki vienam saimnieciskās darbības veicējam sniedz pirms-sēklas ieguldījumu ne vairāk kā 50 000 *euro* apmērā, un kopējais pirms-sēklas ieguldījumu apmērs fondā ir vismaz 30% no fonda kopējā publiskā finansējuma.

30. Fondā gūtie visi ieņēmumi no katra atsevišķā pirms-sēklas ieguldījuma realizēšanas tiek secīgi sadalīti šādā secībā:

30.1. sabiedrība Altum saņem atpakaļ savu finansējuma daļu, kas ir ieguldīta attiecīgajā pirms-sēklas ieguldījumā;

30.2. no atlikušajiem ieņēmumiem 20% tiek paredzēti finanšu starpniekam un 80% sabiedrībai Altum.

31. Fondā zaudējumus no pirms-sēklas ieguldījumiem sedz sabiedrība Altum.

32. Pirms-sēklas ieguldījums tiek sniegts saimnieciskās darbības veicējam, ja fonda pirms-sēklas ieguldījuma finansētā uzņēmējdarbības projekta ietvaros tā primārā saimnieciskās darbības vieta ir Latvijas Republikā.

**VII. Sēklas ieguldījumi**

33. Fondu ietvaros finanšu starpnieki veic sēklas ieguldījumus, tajā skaitā turpmākos sēklas ieguldījumus atbilstoši Komisijas regulas Nr.651/2014 21.panta 6.punktam, lai finansētu saimnieciskās darbības veicēja izaugsmi, tajā skaitā produkta un saimnieciskās darbības modeļa attīstīšanu.

34. Atbalsts sēklas ieguldījumu veidā saimnieciskās darbības veicējiem tiek sniegts kā riska finansējuma atbalsts saskaņā ar Komisijas regulas Nr.651/2014 21.panta prasībām.

35. Atbalstu sēklas ieguldījumu veidā var saņemt saimnieciskās darbības veicēji, kas lēmuma pieņemšanas brīdī par atbalsta piešķiršanu atbilst šādām prasībām:

35.1. Komisijas regulas Nr.651/2014 1.pielikumā noteiktajai sīkā (mikro), mazā un vidējā saimnieciskā darbības veicēja definīcijai;

35.2. Komisijas regulas Nr.651/2014 21.panta 5.punkta prasībām.

36. Sēklas ieguldījumi tiek sniegti saimnieciskās darbības veicējiem, kuru primārā saimnieciskās darbības vieta ir Eiropas Savienībā, un vismaz 50% no kopējā fonda sēklas ieguldījuma apjoma tiek sniegti saimnieciskās darbības veicējiem, kuru primārā saimnieciskās darbības vieta ir Latvijas Republikā.

37. Sēklas ieguldījums tiek sniegts saimnieciskās darbības veicējam, kas šo noteikumu ietvaros ir saņēmis pirms-sēklas ieguldījumu.

38. Sēklas ieguldījums tiek veikts kā pašu kapitāla ieguldījums saskaņā ar Komisijas regulas Nr.651/2014 2.panta 74.punktu vai kvazikapitāla ieguldījums saskaņā ar Komisijas regulas Nr.651/2014 2.panta 66.punktu vai aizdevums, ja sēklas ieguldījuma veikšanu aizdevuma veidā apstiprina sabiedrība Altum un vienlaikus tiek ievēroti Komisijas regulas Nr.651/2014 21.panta 16.punkta “a” un “b” apakšpunkta nosacījumi.

39. Finanšu starpnieki vienam saimnieciskās darbības veicējam sniedz sēklas ieguldījumu ne vairāk kā 250 000 *euro* apmērā.

40. Veicot sēklas ieguldījumus, privātie fondu dalībnieki piedalās ar savu līdzfinansējumu, kura apmērs tiek noteikts publiskās iepirkuma procedūras ietvaros un kas nav mazāks par 10% no sēklas ieguldījumu apmēra saskaņā ar Komisijas regulas Nr.651/2014 21.panta 10.punkta “a” apakšpunktu. Šo noteikumu izpratnē privātie fondu dalībnieki ir fondu dalībnieku, tai skaitā finanšu starpnieki, izņemot sabiedrību Altum.

41. Kopējais privāto ieguldītāju līdzfinansējuma apmērs sēklas ieguldījuma līmenī ir:

41.1. vismaz 40%, ja sēklas ieguldījums tiek veikts saimnieciskās darbības veicējā, kas ir darbojies kādā tirgū ne vairāk kā septiņus gadus kopš tā pirmās komerciālās pārdošanas darījuma saskaņā ar Komisijas regulas Nr.651/2014 2.panta 75.apakšpunktā sniegto definīciju;

41.2. vismaz 60%, ja sēklas ieguldījums tiek veikts saimnieciskās darbības veicējā, kas ir darbojies kādā tirgū vairāk kā septiņus gadus kopš tā pirmās komerciālās pārdošanas darījuma saskaņā ar Komisijas regulas Nr.651/2014 2.panta 75.apakšpunktā sniegto definīciju, vienlaikus izpildoties nosacījumam, ka sēklas ieguldījums ir nepieciešams, lai saimnieciskās darbības veicējs ieietu jaunā produktu vai ģeogrāfiskā tirgū, un tas pārsniedz 50% no pēdējo piecu gadu vidējā saimnieciskās darbības veicēja apgrozījuma gadā.

42. Fondā gūtie visi ieņēmumi no sēklas ieguldījumu portfeļa realizēšanas tiek secīgi sadalīti šādā secībā:

42.1. proporcionāli starp fonda dalībniekiem līdz tie saņem atpakaļ savus ieguldījumus fondā, kuri izmantoti sēklas ieguldījumu veikšanai un uz šiem ieguldījumiem attiecināmās vadības maksas apmaksai;

42.2. proporcionāli starp fonda dalībniekiem līdz tie saņem 6% gadā no saviem ieguldījumiem fondā, kuri izmantoti sēklas ieguldījumu veikšanai un uz šiem ieguldījumiem attiecināmās vadības maksas apmaksai;

42.3. atlikušie ienākumi starp privātiem fondu dalībniekiem, kur vismaz 20% apmērā no tiem tiek paredzēti finanšu starpniekiem.

43. Fondā zaudējumus no sēklas ieguldījumiem sedz fonda dalībnieki proporcionāli to ieguldījumam fondā sēklas ieguldījumu veikšanai.

**VIII. Atbalsta intensitāte un summēšana**

44. Šo noteikumu ietvaros piešķirtā darbības sākšanas atbalsta apmērs atbilstoši Komisijas regulas Nr.651/2014 22.pantam ir vienāds ar pirms-sēklas ieguldījuma apmēru.

45. Šo noteikumu ietvaros piešķirtā riska finansējuma atbalsta apmērs atbilstoši Komisijas regulas Nr.651/2014 21.pantam ir vienāds ar sēklas ieguldījuma apmēru.

46. Pirms-sēklas atbalstu, kas šo noteikumu ietvaros piešķirts saskaņā ar Komisijas regulas Nr.651/2014 22.pantu, drīkst apvienot ar citu darbības sākšanas atbalstu, nepārsniedzot Komisijas regulas Nr.651/2014 22.panta 3.punktā noteikto maksimālo darbības sākšanas atbalsta apmēru un ievērojot šo noteikumu 50.punktā minēto.

47. Pirms-sēklas ieguldījums saimnieciskā darbības veicējā var tikt veikts, apvienojot dažādus pirms-sēklas ieguldījumu veidus saskaņā ar Komisijas regulas Nr.651/2014 22.panta 4.punkta nosacījumiem.

48. Šo noteikumu ietvaros piešķirto sēklas atbalstu, kas sniegts saskaņā ar Komisijas regulas Nr.651/2014 21.pantu, drīkst apvienot ar citu riska finansējuma atbalstu, nepārsniedzot Komisijas regulas Nr.651/2014 21.panta 9.punktā noteikto maksimālo riska finansējuma atbalsta apmēru un ievērojot šo noteikumu 50.punktā minēto.

49. Finanšu starpnieki var veikt turpmākos ieguldījumus šo noteikumu ietvaros atbalstītajos saimnieciskās darbības veicējos saskaņā ar Komisijas regulas Nr.651/2014 21.panta 6. un 9.punktu.

50.Šo noteikumu ietvaros piešķirto atbalstu nedrīkst apvienot ar citas valsts atbalsta programmas ietvaros saņemto atbalstu par vienām un tām pašām attiecināmajām izmaksām gadījumā, ja citas valsts atbalsta programmas ietvaros izmaksas tiek finansētas no Eiropas Savienības fondu līdzekļiem.

51. Šo noteikumu ietvaros piešķirto atbalstu drīkst apvienot ar citas valsts atbalsta programmas ietvaros saņemto atbalstu par dažādām attiecināmajām izmaksām.

**IX. Atbalsta uzskaite**

52. Finanšu starpnieki nodrošina šo noteikumu ietvaros sniegtā atbalsta uzskaiti, tai skaitā detalizētu dokumentāciju ar informāciju un pamatojošiem dokumentiem, kas ir nepieciešami, lai noteiktu, ka ir izpildīti noteikumu nosacījumi. Minēto uzskaiti un dokumentāciju finanšu starpnieki glabā desmit gadus no pēdējā atbalsta piešķiršanas dienas, un saimnieciskās darbības veicēji informāciju par šo noteikumu ietvaros saņemto atbalstu glabā 10 gadus no dienas, kad saņemts atbalsts.

53. Sabiedrība Altum savā tīmekļa vietnē publicē informāciju, kas ir noteikta Komisijas regulas Nr.651/2014 9.panta 1. un 4.punktā, nodrošinot informācijas pieejamību vismaz desmit gadus no atbalsta piešķiršanas dienas.

Ministru prezidents                                                                                         M. Kučinskis

Ministru prezidenta biedrs,

ekonomikas ministrs                                                                                        A. Ašeradens

Iesniedzējs:

Ministru prezidenta biedrs,

ekonomikas ministrs                                                                                         A. Ašeradens

Vīza:

Valsts sekretāra pienākumu izpildītājs,

valsts sekretāra vietnieks                                                                             R. Aleksejenko

29.03.2016. 13:45

2651

A.Nicmane

Tel.: 67013203

e-pasts: agita.nicmane@em.gov.lv